約眉之寓公飲郡圃梅下分韻得動字
作者：魏了翁
朝代：宋

paragraphs: 窮陰彫殘年，小雨雜寒凍。
野迥山色枯，木落天宇空。
殷勤玉雪友，歲歲管賓送。
孤標耿黄昏，清豔橫螮蝀。
從渠忌皎潔，孱顔立孤聳。
半年簿書塵，閒殺果下鞚。
林端劃見之，撩我潑春甕。
芳菲惱不徹，喜與良友共。
花光留夕陰，鳥語嘎清哢。
羣芳去無蹤，生意正坌涌。
因懷武陵日，歲上西湖冢。
粲粲萬玉妃，蕭蕭守翁仲。
誰知落天涯，惠然復我從。
暗香踈影句，爲我作詩供。
心事炯如霜，客遊恍成夢。
歲窮萬物息，誰此役羣動。
會取春風心，處處得日用。